CELEX: 32017D1841
Language: el
Date: 2017-10-10 00:00:00
Title: Εκτελεστική απόφαση (ΕΕ) 2017/1841 της Επιτροπής, της 10ης Οκτωβρίου 2017, για την τροποποίηση της εκτελεστικής απόφασης (ΕΕ) 2017/247 για ορισμένα μέτρα προστασίας σχετικά με την εκδήλωση εστιών υψηλής παθογονικότητας γρίπης των πτηνών σε ορισμένα κράτη μέλη [κοινοποιηθείσα υπό τον αριθμό C(2017) 6886] (Κείμενο που παρουσιάζει ενδιαφέρον για τον ΕΟΧ )

11.10.2017   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 261/26
            
         ΕΚΤΕΛΕΣΤΙΚΉ ΑΠΌΦΑΣΗ (ΕΕ) 2017/1841 ΤΗΣ ΕΠΙΤΡΟΠΉΣ
   της 10ης Οκτωβρίου 2017
   για την τροποποίηση της εκτελεστικής απόφασης (ΕΕ) 2017/247 για ορισμένα μέτρα προστασίας σχετικά με την εκδήλωση εστιών υψηλής παθογονικότητας γρίπης των πτηνών σε ορισμένα κράτη μέλη
   
      
         [κοινοποιηθείσα υπό τον αριθμό C(2017) 6886]
      
   
   (Κείμενο που παρουσιάζει ενδιαφέρον για τον ΕΟΧ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη την οδηγία 89/662/ΕΟΚ του Συμβουλίου, της 11ης Δεκεμβρίου 1989, σχετικά με τους κτηνιατρικούς ελέγχους που εφαρμόζονται στο ενδοκοινοτικό εμπόριο με προοπτική την υλοποίηση της εσωτερικής αγοράς (1), και ιδίως το άρθρο 9 παράγραφος 4,
   Έχοντας υπόψη την οδηγία 90/425/ΕΟΚ του Συμβουλίου, της 26ης Ιουνίου 1990, σχετικά με τους κτηνιατρικούς και ζωοτεχνικούς ελέγχους που εφαρμόζονται στο ενδοκοινοτικό εμπόριο ορισμένων ζώντων ζώων και προϊόντων με προοπτική την υλοποίηση της εσωτερικής αγοράς (2), και ιδίως το άρθρο 10 παράγραφος 4,
   Εκτιμώντας τα ακόλουθα:
   
               (1)
            
            
               Η εκτελεστική απόφαση (ΕΕ) 2017/247 της Επιτροπής (3), όπως τροποποιήθηκε τελευταία με την εκτελεστική απόφαση (ΕΕ) 2017/1593 (4) εκδόθηκε μετά την εκδήλωση εστιών υψηλής παθογονικότητας γρίπης των πτηνών του υποτύπου H5 σε ορισμένα κράτη μέλη («τα οικεία κράτη μέλη») και την οριοθέτηση ζωνών προστασίας και επιτήρησης από την αρμόδια αρχή των οικείων κρατών μελών σύμφωνα με το άρθρο 16 παράγραφος 1 της οδηγίας 2005/94/ΕΚ του Συμβουλίου (5).
            
         
               (2)
            
            
               Η εκτελεστική απόφαση (ΕΕ) 2017/247 προβλέπει ότι οι ζώνες προστασίας και επιτήρησης που καθορίζονται από τις αρμόδιες αρχές των οικείων κρατών μελών σύμφωνα με την οδηγία 2005/94/ΕΚ πρέπει να περιλαμβάνουν τουλάχιστον τις περιοχές που αναφέρονται ως ζώνες προστασίας και επιτήρησης στο παράρτημα της εν λόγω εκτελεστικής απόφασης.
            
         
               (3)
            
            
               Η εκτελεστική απόφαση (ΕΕ) 2017/247 προβλέπει επιπλέον ότι τα μέτρα που εφαρμόζονται στις ζώνες προστασίας και επιτήρησης, όπως ορίζονται στο άρθρο 29 παράγραφος 1 και στο άρθρο 31 της οδηγίας 2005/94/ΕΚ, πρέπει να διατηρούνται τουλάχιστον μέχρι τις ημερομηνίες που ορίζονται για τις ζώνες αυτές στο παράρτημα της εν λόγω εκτελεστικής απόφασης.
            
         
               (4)
            
            
               Ανάλογα με την επιδημιολογική κατάσταση όσον αφορά την υψηλής παθογονικότητας γρίπη των πτηνών, ένα οικείο κράτος μέλος μπορεί να οριοθετήσει περαιτέρω απαγορευμένες ζώνες γύρω από ή δίπλα στις ζώνες προστασίας και επιτήρησης σύμφωνα με το άρθρο 16 παράγραφος 4 της οδηγίας 2005/94/ΕΚ.
            
         
               (5)
            
            
               Για να ενισχυθεί η καταπολέμηση της νόσου, τα οικεία κράτη μέλη θα πρέπει να οριοθετούν περαιτέρω απαγορευμένες ζώνες στην επικράτειά τους στις περιοχές όπου η επιδημιολογική έρευνα έχει εντοπίσει σοβαρό κίνδυνο για τη διασπορά της νόσου, λαμβανομένων υπόψη των κριτηρίων που καθορίζονται στο άρθρο 16 παράγραφος 3 της οδηγίας 2005/94/ΕΚ, στα οποία περιλαμβάνονται, μεταξύ άλλων, η γεωγραφική θέση, η τοποθεσία και η γειτνίαση των εκμεταλλεύσεων και ο εκτιμώμενος αριθμός πουλερικών, οι μορφές των μετακινήσεων και του εμπορίου των πουλερικών και οι εγκαταστάσεις και το διαθέσιμο προσωπικό για την εφαρμογή του ελέγχου των εν λόγω ζωνών.
            
         
               (6)
            
            
               Επιπλέον, το άρθρο 32 της εν λόγω οδηγίας προβλέπει ότι η αρμόδια αρχή μπορεί να αποφασίσει να ισχύσουν και στο εσωτερικό των περαιτέρω απαγορευμένων ζωνών ορισμένα ή όλα τα μέτρα που πρέπει να εφαρμόζονται στις ζώνες προστασίας και επιτήρησης.
            
         
               (7)
            
            
               Για λόγους σαφήνειας και προκειμένου τα κράτη μέλη, οι τρίτες χώρες και οι ενδιαφερόμενοι να τηρούνται ενήμεροι σχετικά με την εξέλιξη της επιδημιολογικής κατάστασης στην Ένωση, οι εν λόγω περαιτέρω απαγορευμένες ζώνες θα πρέπει επίσης να καλύπτονται από την εκτελεστική απόφαση (ΕΕ) αριθ. 2017/247 και να παρατίθενται στο παράρτημα της εν λόγω απόφασης. Το εν λόγω παράρτημα θα πρέπει να ορίζει την ημερομηνία για τη διατήρηση της εφαρμογής των μέτρων προστασίας στις περαιτέρω απαγορευμένες ζώνες, λαμβανομένης υπόψη της επιδημιολογικής κατάστασης στην Ένωση όσον αφορά την υψηλής παθογονικότητας γρίπη των πτηνών.
            
         
               (8)
            
            
               Το οικείο κράτος μέλος θα πρέπει να απαγορεύσει την αποστολή φορτίων ζώντων πουλερικών, νεοσσών μίας ημέρας και αυγών για επώαση από τις περιοχές που αναφέρονται ως περαιτέρω απαγορευμένες ζώνες στο παράρτημα της εκτελεστικής απόφασης (ΕΕ) 2017/247 σε άλλα κράτη μέλη, εκτός εάν τα ενδιαφερόμενα κράτη μέλη επιτρέπουν την αποστολή αυτών των φορτίων υπό ορισμένους όρους.
            
         
               (9)
            
            
               Η εκτελεστική απόφαση (ΕΕ) 2017/247 τροποποιήθηκε με την εκτελεστική απόφαση (ΕΕ) 2017/696 της Επιτροπής (6) για να καθοριστούν οι όροι για τις αποστολές νεοσσών μίας ημέρας από τις περιοχές που απαριθμούνται ως ζώνες προστασίας και επιτήρησης στο παράρτημα της εν λόγω απόφασης, λαμβάνοντας υπόψη τον χαμηλό κίνδυνο διασποράς της υψηλής παθογονικότητας γρίπης των πτηνών από τα εν λόγω εμπορεύματα. Παρόμοιοι όροι θα πρέπει να ισχύουν και για την αποστολή από το οικείο κράτος μέλος σε άλλα κράτη μέλη νεοσσών μίας ημέρας από περαιτέρω απαγορευμένες ζώνες, όπως παρατίθενται στο παράρτημα της εκτελεστικής απόφασης (ΕΕ) 2017/247.
            
         
               (10)
            
            
               Επιπλέον, τα οικεία κράτη μέλη θα πρέπει να μπορούν να επιτρέπουν την αποστολή αυγών για επώαση από τις περαιτέρω απαγορευμένες ζώνες, καθώς είναι απίθανο να μεταδίδουν την υψηλής παθογονικότητας γρίπη των πτηνών σε άλλα πουλερικά, ιδιαίτερα διότι η επιφάνειά τους πρέπει να απολυμαίνεται πριν από την αποστολή σε άλλα κράτη μέλη και το επωαστήριο καταγωγής και προορισμού πρέπει να συμμορφώνεται με τους απαιτούμενους κανόνες υγιεινής που καθορίζονται στο παράρτημα II της οδηγίας 2009/158/ΕΚ του Συμβουλίου (7).
            
         
               (11)
            
            
               Επομένως, η εκτελεστική απόφαση (ΕΕ) 2017/247 θα πρέπει να τροποποιηθεί για να καθοριστούν οι όροι σύμφωνα με τους οποίους τα οικεία κράτη μέλη αποστολής μπορούν να επιτρέπουν την αποστολή νεοσσών μίας ημέρας και αυγών για επώαση από τις περαιτέρω απαγορευμένες ζώνες σε άλλα κράτη μέλη.
            
         
               (12)
            
            
               Το παράρτημα της εκτελεστικής απόφασης (ΕΕ) 2017/247 θα πρέπει να τροποποιηθεί προκειμένου να προστεθεί ένα νέο μέρος Γ στο οποίο θα αναφέρονται οι περαιτέρω απαγορευμένες ζώνες που οριοθετούνται από το οικείο κράτος μέλος, σύμφωνα με την οδηγία 2005/94/ΕΚ και η διάρκεια των περιορισμών που εφαρμόζονται στις περαιτέρω απαγορευμένες ζώνες.
            
         
               (13)
            
            
               Η εκτελεστική απόφαση (ΕΕ) 2017/247 τροποποιήθηκε με την εκτελεστική απόφαση (ΕΕ) 2017/977 της Επιτροπής (8) για να επεκταθεί η ημερομηνία εφαρμογής της έως τις 31 Δεκεμβρίου 2017.
            
         
               (14)
            
            
               Λόγω του αυξανόμενου κινδύνου για εποχική εμφάνιση της εν λόγω νόσου εντός της Ένωσης, τα μέτρα που πρέπει να εφαρμόζονται στις περιοχές που αναφέρονται στο παράρτημα της εν λόγω εκτελεστικής απόφασης θα μπορούσαν να εξακολουθήσουν να ισχύουν μετά την εν λόγω ημερομηνία σε περίπτωση εκδήλωσης περαιτέρω εστιών στην Ένωση. Κατά συνέπεια, είναι σκόπιμο να παραταθεί η περίοδος εφαρμογής της εκτελεστικής απόφασης (ΕΕ) 2017/247 έως τις 31 Μαΐου 2018.
            
         
               (15)
            
            
               Ως εκ τούτου, η εκτελεστική απόφαση (ΕΕ) 2017/247 θα πρέπει να τροποποιηθεί αναλόγως.
            
         
               (16)
            
            
               Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής φυτών, ζώων, τροφίμων και ζωοτροφών,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Η εκτελεστική απόφαση (ΕΕ) 2017/247 τροποποιείται ως εξής:
   
               1)
            
            
               Οι ακόλουθες παράγραφοι αντικαθιστούν το άρθρο 1 δεύτερο εδάφιο:
               «Η παρούσα απόφαση καθορίζει επίσης σε ενωσιακό επίπεδο τις περαιτέρω απαγορευμένες ζώνες που πρέπει να οριοθετούνται στα οικεία κράτη μέλη, όπως προβλέπεται στο άρθρο 16 παράγραφος 4 της οδηγίας 2005/94/ΕΚ, ύστερα από εκδήλωση εστίας ή εστιών υψηλής παθογονικότητας γρίπης των πτηνών, καθώς και τη διάρκεια των μέτρων που εφαρμόζονται στις εν λόγω περαιτέρω απαγορευμένες ζώνες
               Η παρούσα απόφαση θεσπίζει κανόνες σχετικά με την αποστολή ζώντων πουλερικών, νεοσσών μας ημέρας και αυγών για επώαση από τα οικεία κράτη μέλη.»·
            
         
               2)
            
            
               Στο άρθρο 3α, η παράγραφος 3 απαλείφεται·
            
         
               3)
            
            
               Μετά το άρθρο 3α παρεμβάλλονται τα ακόλουθα άρθρα 3β, 3γ και 3δ:
               «Άρθρο 3β
               Τα οικεία κράτη μέλη εξασφαλίζουν ότι:
               
                           α)
                        
                        
                           οι περαιτέρω απαγορευμένες ζώνες που οριοθετούνται από τις αρμόδιες αρχές τους, όπως αναφέρεται στο άρθρο 16 παράγραφος 4 της οδηγίας 2005/94/ΕΚ, περιλαμβάνουν τουλάχιστον τις περιοχές που παρατίθενται ως περαιτέρω απαγορευμένες ζώνες στο μέρος Γ του παραρτήματος της παρούσας απόφασης.
                        
                     
                           β)
                        
                        
                           τα μέτρα που εφαρμόζονται στις περαιτέρω απαγορευμένες ζώνες, όπως αναφέρεται στο άρθρο 32 της οδηγίας 2005/94/ΕΚ, διατηρούνται τουλάχιστον μέχρι τις ημερομηνίες για τις περαιτέρω απαγορευμένες ζώνες που ορίζονται στο μέρος Γ του παραρτήματος της παρούσας απόφασης.
                        
                     Άρθρο 3γ
               1.   Τα οικεία κράτη μέλη απαγορεύουν την αποστολή σε άλλα κράτη μέλη ζώντων πουλερικών, νεοσσών μίας ημέρας και αυγών για επώαση από τις περιοχές που παρατίθενται ως περαιτέρω απαγορευμένες ζώνες στο μέρος Γ του παραρτήματος, εκτός εάν η αρμόδια αρχή του οικείου κράτους μέλους αποστολής επιτρέπει, υπό τους κατωτέρω όρους, την άμεση μεταφορά φορτίων των ακόλουθων προϊόντων:
               
                           α)
                        
                        
                           νεοσσοί μίας ημέρας που συμμορφώνονται με τους όρους του άρθρου 3α παράγραφος 1 στοιχείο α) και β)·
                        
                     
                           β)
                        
                        
                           αυγά προς επώαση που συμμορφώνονται με τους ακόλουθους όρους:
                           
                                       i)
                                    
                                    
                                       προέρχονται από πουλερικά που εκτρέφονται στις εγκεκριμένες εγκαταστάσεις οι οποίες βρίσκονται εκτός των περιοχών που απαριθμούνται ως ζώνες προστασίας και επιτήρησης στα μέρη A και Β του παραρτήματος·
                                    
                                 
                                       ii)
                                    
                                    
                                       όταν έχει δώσει θετικό αποτέλεσμα κλινική επίσκεψη των πουλερικών που πραγματοποιήθηκε σε όλες τις μονάδες παραγωγής των εγκεκριμένων εγκαταστάσεων, εντός 72 ωρών πριν από την αποστολή του φορτίου·
                                    
                                 
                                       iii)
                                    
                                    
                                       τα αυγά για επώαση, όπως και η συσκευασία τους, απολυμάνθηκαν πριν από την αποστολή σύμφωνα με τις οδηγίες του επίσημου κτηνιάτρου.
                                    
                                 
                     2.   Η μεταφορά των φορτίων των νεοσσών μίας ημέρας και των αυγών για επώαση που αναφέρονται στην παράγραφο 1 πρέπει να πραγματοποιείται χωρίς περιττή καθυστέρηση με οχήματα, εμπορευματοκιβώτια, κουτιά, όπως ενδείκνυται, που έχουν καθαριστεί και απολυμανθεί σύμφωνα με τις οδηγίες του επίσημου κτηνιάτρου.
               Άρθρο 3δ
               Το οικείο κράτος μέλος εξασφαλίζει ότι τα κτηνιατρικά πιστοποιητικά που προβλέπονται στο άρθρο 20 της οδηγίας 2009/158/ΕΚ και ορίζονται στο παράρτημα IV της εν λόγω οδηγίας, τα οποία συνοδεύουν τα φορτία νεοσσών μίας ημέρας που αναφέρονται στις παραγράφους 3α και 3γ της παρούσας απόφασης και προορίζονται για αποστολή σε άλλα κράτη μέλη, περιλαμβάνουν την ένδειξη:
               
                  “Το παρόν φορτίο συμμορφώνεται με τους όρους υγειονομικού ελέγχου που προβλέπονται στην εκτελεστική απόφαση (ΕΕ) 2017/247 της Επιτροπής”.»
               
            
         
               4)
            
            
               Στο άρθρο 5, η ημερομηνία «31 Δεκεμβρίου 2017» αντικαθίσταται από την ημερομηνία «31 Μαΐου 2018».
            
         
               5)
            
            
               Το παράρτημα της εκτελεστικής απόφασης (ΕΕ) 2017/247 τροποποιείται σύμφωνα με το παράρτημα της παρούσας απόφασης.
            
         Άρθρο 2
   Η παρούσα απόφαση απευθύνεται στα κράτη μέλη.
   
      Βρυξέλλες, 10 Οκτωβρίου 2017.
      
         
            Για την Επιτροπή
         
         Vytenis ANDRIUKAITIS
         
            Μέλος της Επιτροπής
         
      
   
   
      (1)  ΕΕ L 395 της 30.12.1989, σ. 13.
   
      (2)  ΕΕ L 224 της 18.8.1990, σ. 29.
   
      (3)  Εκτελεστική απόφαση (ΕΕ) 2017/247 της Επιτροπής, της 9ης Φεβρουαρίου 2017, για ορισμένα μέτρα προστασίας σχετικά με την εκδήλωση εστιών υψηλής παθογονικότητας γρίπης των πτηνών σε ορισμένα κράτη μέλη (ΕΕ L 36 της 11.2.2017, σ. 62).
   
      (4)  Εκτελεστική απόφαση (ΕΕ) 2017/1593 της Επιτροπής, της 20ής Σεπτεμβρίου 2017, για την τροποποίηση του παραρτήματος της εκτελεστικής απόφασης (ΕΕ) 2017/247 για ορισμένα μέτρα προστασίας σχετικά με την εκδήλωση εστιών υψηλής παθογονικότητας γρίπης των πτηνών σε ορισμένα κράτη μέλη (ΕΕ L 243 της 21.9.2017, σ. 14).
   
      (5)  Οδηγία 2005/94/ΕΚ του Συμβουλίου, της 20ής Δεκεμβρίου 2005, σχετικά με κοινοτικά μέτρα για την καταπολέμηση της γρίπης των πτηνών και την κατάργηση της οδηγίας 92/40/ΕΟΚ (ΕΕ L 10 της 14.1.2006, σ. 16).
   
      (6)  Εκτελεστική απόφαση (ΕΕ) 2017/696 της Επιτροπής, της 11ης Απριλίου 2017, για την τροποποίηση της εκτελεστικής απόφασης (ΕΕ) 2017/247 για ορισμένα μέτρα προστασίας σχετικά με την εκδήλωση εστιών υψηλής παθογονικότητας γρίπης των πτηνών σε ορισμένα κράτη μέλη (ΕΕ L 101 της 13.4.2017, σ. 80).
   
      (7)  Οδηγία 2009/158/ΕΚ του Συμβουλίου, της 30ής Νοεμβρίου 2009, σχετικά με τους όρους υγειονομικού ελέγχου που διέπουν τις ενδοκοινοτικές συναλλαγές και τις εισαγωγές πουλερικών και αυγών για επώαση από τρίτες χώρες (ΕΕ L 343 της 22.12.2009, σ. 74).
   
      (8)  Εκτελεστική απόφαση (ΕΕ) 2017/977 της Επιτροπής, της 8ης Ιουνίου 2017, για την τροποποίηση της εκτελεστικής απόφασης (ΕΕ) 2017/247 για ορισμένα μέτρα προστασίας σχετικά με την εκδήλωση εστιών υψηλής παθογονικότητας γρίπης των πτηνών σε ορισμένα κράτη μέλη (ΕΕ L 146 της 9.6.2017, σ. 155).
   
      ΠΑΡΑΡΤΗΜΑ
      Προστίθεται το ακόλουθο μέρος Γ μετά το μέρος B του παραρτήματος της εκτελεστικής απόφασης (ΕΕ) 2017/247:
      
         «ΜΕΡΟΣ Γ
         
            Κράτος μέλος:
         
         περαιτέρω απαγορευμένες ζώνες στα οικεία κράτη μέλη, όπως αναφέρεται στο άρθρο 3β:
         
                     Κράτος μέλος: περιοχή που περιλαμβάνει:
                  
                  
                     Ημερομηνία έως την οποία τα μέτρα πρόκειται να παραμείνουν σε ισχύ σύμφωνα με το άρθρο 3β
                  
               
                      
                  
                  
                     
                        xx.xx.201x»